NARIADENIE KOMISIE (EÚ) č. 33/2010
z 12. januára 2010,
ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
keďže:
(1)
Pokiaľ ide o zatriedenie obuvi so zvrškom pozostávajúcim z dvoch alebo viacerých materiálov, pri uplatnení poznámky 4 písm. a) spolu s doplnkovou poznámkou 1 ku kapitole 64 kombinovanej nomenklatúry tvoriacej prílohu k nariadeniu (EHS) č. 2658/87, by sa mala objasniť druhá veta doplnkovej poznámky 1 ku kapitole 64 uvedením spôsobu ako zistiť, či majú dané materiály vlastnosti zvršku.
(2)
Súdny dvor Európskej únie zaviedol vo svojom rozsudku vo veci C-165/07, Skatteministeriet/Ecco Sko A/S (2), na účely uvedeného overovania „skúšku chôdzou“ (walking test). Skúška spočíva v overení, či materiály zvršku poskytujú chodidlu dostatočnú oporu na to, aby osoba, ktorá obuv nosí, mohla v nej chodiť.
(3)
V doplnkovej poznámke 1 ku kapitole 64 je teda vhodné spresniť, že materiály, ktoré majú vlastnosti zvršku, musia byť dostatočnou oporou pre chodidlo tak, aby osoba, ktorá obuv nosí, mohla v nej chodiť.
(4)
Súdny dvor vo svojom rozsudku neuvádza, či sa má „skúška chôdzou“ vykonať so zapínacími remienkami alebo bez nich. Súdny dvor ponecháva na príslušnom vnútroštátnom súde, aby vykonal potrebné zistenia. Skutočnosť, že to, či zapínacie remienky zostanú na mieste alebo nie, závisí od spôsobu, akým je useň odstránená, môže viesť k rozchádzajúcim sa výkladom rozsudku.
(5)
Na dosiahnutie jednotného výkladu, pokiaľ ide o zapínacie systémy, je potrebné v doplnkovej poznámke 1 ku kapitole 64 špecifikovať, že zapínacie systémy musia byť počas skúšky upevnené. Inak v prípade obuvi vyžadujúcej zapínací systém, napríklad šnurovanie, na to, aby bola funkčná, by „skúška chôdzou“ nedopadla úspešne so žiadnym materiálom, pretože vzhľadom na chýbajúci zapínací systém by osoba, ktorá obuv nosí, nikdy nemohla takúto obuv používať na chôdzu.
(6)
Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
V doplnkovej poznámke 1 ku kapitole 64 kombinovanej nomenklatúry v prílohe k nariadeniu (EHS) č. 2658/87 sa druhá veta prvého odseku nahrádza takto:
„Po odstránení výstuh musí mať viditeľný materiál vlastnosti zvršku a nie podšívky, pričom bude pre chodidlo dostatočnou oporou tak, aby osoba, ktorá obuv nosí, mohla obuv so zachovaným pôvodným zapínacím systémom používať na chôdzu.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. januára 2010